ΓΡΑΠΤΗ ΕΡΩΤΗΣΗ E-0881/96 υποβολή: Carles-Alfred Gasςliba i Bφhm (ELDR) προς το (19 Απριλίου 1996)

Θέμα: Ανταλλαγές μη πανεπιστημιακών εκπαιδευτικών στο πλαίσιο του προγράμματος ΣΩΚΡΑΤΗΣ

Σύμφωνα με τη δράση αριθ. 1 του προγράμματος ΣΩΚΡΑΤΗΣ που αφορά τη σύμπραξη μεταξύ σχολικών ιδρυμάτων με σκοπό την ανάπτυξη ευρωπαϊκών εκπαιδευτικών προγραμμάτων, παρέχονται υποτροφίες μέγιστης χρονικής διάρκειας τεσσάρων εβδομάδων προκειμένου να διευκολυνθούν οι ανταλλαγές εκπαιδευτικών.

Στην περίπτωση της Μεγάλης Βρετανίας, οι ανταλλαγές αυτές καθίστανται εξαιρετικά δυσχερείς - στην ουσία αδύνατες - λόγω του ότι οι σχετικές αιτήσεις για ανταλλαγές που υποβάλλουν οι άλλες κοινοτικές χώρες απορρίπτονται συστηματικά από τις αρμόδιες αρχές με το αιτιολογικό ότι δεν υπάρχουν εκπαιδευτικοί διαθέσιμοι για ανταλλαγές.

Δεν θεωρεί το Συμβούλιο ότι θα έπρεπε να διερευνηθούν οι λόγοι της απόρριψης των αιτήσεων που υποβάλλουν οι λοιπές κοινοτικές χώρες;

Τί μέτρα σκοπεύει να λάβει το Συμβούλιο για την επίλυση του προβλήματος αυτού που αντιβαίνει προς το πνεύμα του προγράμματος ΣΩΚΡΑΤΗΣ;

Απάντηση (7 Αυγούστου 1996)

1. Η παράγραφος 1 του άρθρου 26 της Συνθήκης ΕΚ, προβλέπει ότι η συμβολή στην ανάπτυξη μιας ποιοτικά υψηλής εκπαίδευσης, κυρίως με την προώθηση της συνεργασίας μεταξύ κρατών μελών, πραγματοποιείται «με πλήρη σεβασμό της αρμοδιότητας των κρατών μελών για το περιεχόμενο της διδασκαλίας και την οργάνωση του εκπαιδευτικού συστήματος καθώς και την πολιτιστική και γλωσσική τους πολυμορφία».

2. Το πρώτο εδάφιο του άρθρου 3 της απόφασης για το πρόγραμμα ΣΩΚΡΑΤΗΣ επαναλαμβάνει κατά λέξη το περιεχόμενο του προαναφερθέντος άρθρου 126 της Συνθήκης ΕΚ.

3. Στο άρθρο 4 άλλωστε της εν λόγω απόφασης, προβλέπονται οι λεπτομέρειες λειτουργίας της επιτροπής που θα επικουρεί την Ευρωπαϊκή Επιτροπή κατά την εφαρμογή του προγράμματος. Η επιτροπή αυτή, η οποία αποτελείται από δύο μέλη διοριζόμενα από κάθε κράτος μέλος, και προεδρευόμενη από την Ευρωπαϊκή Επιτροπή, επικουρείται από δύο υποεπιτροπές, την μία αρμοδία για την τριτοβάθμια εκπαίδευση και την άλλη για τη σχολική εκπαίδευση.

4. Στο άρθρο 5 της απόφασης που αφορά την εφαρμογή και τη διδασκαλία και τη διαδικασία επιλογής, προβλέπεται στο σημείο β) ότι οι αιτήσεις οικονομικής στήριξης για τα σχέδια που εμπίπτουν στη δράση που αναφέρει το αξιότιμο μέλος του Ευρωπαϊκού Κοινοβουλίου (σύμπραξη σχολικών ιδρυμάτων) υπάγονται στις δομές που ορίζουν τα κράτη μέλη. Το εν λόγω κείμενο προσθέτει ότι «οι δομές αυτές επιλέγουν και χορηγούν κοινοτική οικονομική στήριξη στα σχέδια που επιλέγονται σύμφωνα με τους γενικούς προσανατολισμούς που ορίζονται σύμφωνα με το άρθρο 4».

5. Δυνάμει του άρθρου 8 της απόφασης «ΣΩΚΡΑΤΗΣ»:

«1. Η Επιτροπή εξασφαλίζει, σε σύμπραξη με τα κράτη μέλη, την παρακολούθηση και την περιοδική αξιολόγηση του παρόντος προγράμματος, με σκοπό, ενδεχομένως, την αναπροσαρμογή του, σε συνάρτηση με τις ανάγκες που παρουσιάζονται κατά τη διάρκεια της εκτέλεσης.

Τα αποτελέσματα των κοινοτικών μέτρων αποτελούν το αντικείμενο περιοδικών εξωτερικών αξιολογήσεων, βάσει των στόχων που αναφέρονται στο άρθρο 3, και τα συμπεράσματά τους ανακοινώνονται στην επιτροπή, καθώς και στο Ευρωπαϊκό Κοινοβούλιο και το Συμβούλιο.

2. Η Επιτροπή υποβάλλει στο Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή των Περιφερειών, το αργότερο στις 30 Σεπτεμβρίου 1998, ενδιάμεση έκθεση για την εναρκτήρια φάση, και το αργότερο στις 30 Σεπτεμβρίου 2000, τελική έκθεση για την εφαρμογή του παρόντος προγράμματος.».

6. Λαμβανομένων υπόψει των προαναφερθεισών διατάξεων, το Συμβούλιο κρίνει ότι τα προβλήματα, στα οποία αναφέρεται το αξιότιμο μέλος του Κοινοβουλίου, πρέπει να ρυθμιστούν στα πλαίσια των δομών (επιτροπή και υποεπιτροπή για τη σχολική εκπαίδευση) και των διαδικασιών (παρακολούθηση και αξιολόγηση δυνάμει του άρθρου 8) που προβλέπονται από την απόφαση που θεσπίζει το πρόγραμμα ΣΩΚΡΑΤΗΣ.